Ľ. Kaník, minister práce, sociálnych vecí a rodiny SR: (2003-09-24):
Chcel by som vysvetliť alebo možno vyvrátiť niektoré tvrdenia, ktoré sa všeobecne opakujú nielen z radov poslancov, ale radi ich preberajú médiá, a to tvrdenie, že dochádza k tomu, že niektorí klienti, občania budú dochádzať do iných úradov, ako dochádzajú doteraz. To vôbec nie je pravda. To naozaj, ja som to aj pri prvom čítaní zdôrazňoval, to vôbec nie je pravda, nedôjde k žiadnemu novému dochádzaniu do bližších či vzdialenejších centier, ako bolo dosiaľ. Súčasná sieť okresných úradov práce a okresných oddelení sociálnych odborov, teda okresných úradov zostáva zachovaná pre klientov daných úradov. Nijaký úrad sa nezruší, všetci tí, ktorí za sociálnymi dávkami alebo za podporou niekde prišli, na to isté miesto budú chodiť aj po schválení  tohto zákona. To, že sa zužuje počet  riaditeľstiev, je napĺňanie nášho programového cieľa debyrokratizovať, znížiť rozsah štátnej administratívy, znížiť počet úradníkov a znížiť počet  riaditeľov. To je jediná vec, ktorá sa zmení. Pre klienta a pre obyčajného človeka sa k horšiemu nezmení nič a k lepšiemu veľmi mnoho. Pár údajov na podporu tohto tvrdenia. Tým, že spojíme okresné úrady s Národným úradom práce, zlúčime dva úrady do jedného. To už je prvý veľký prínos. My nerozširujeme sieť úradov, ale ju zužujeme a ľudia budú chodiť na jedno miesto, dnes chodia na dve. V júni 2003 89,5 percenta  poberateľov dávky sociálnej pomoci tvorili evidovaní nezamestnaní. To znamená, takmer 90 percent ľudí chodilo do dvoch úradov. Podľa nového budú chodiť len do jedného. To je naozaj pre týchto ľudí podľa mňa veľký posun k lepšiemu. Znížením počtu riaditeľov dosiahneme úsporu v pracovných miestach, ktorým je zabezpečovanie obslužných činností, administratíva, technika a účtovníctvo a všetko možné, o tisíc ľudí. To znamená, že dôjde k zníženiu úradníkov v tomto sektore v prvej etape o tisíc ľudí a v ďalšej postupne o ďalších päťsto ľudí. To je ďalšia výrazná úspora. Takisto dôjde ku všeobecným úsporám postupne o niekoľko stoviek miliónov korún, takže nie  je vôbec pravdou to, že by  to bolo finančne náročné alebo že by to zaťažilo štátny rozpočet. Naopak, prinesie to výrazné úspory. Dôraz bude kladený na adresnejší a individualizovaný  prístup ku klientom, pretože budú môcť byť ľudia vo väčšej miere nasadení do priameho kontaktu s klientom, a nie do administratívy, ktorou sa časť ľudí musí dnes zákonite zaoberať. To znamená, nezvýši sa v žiadnom prípade žiadne dochádzanie za jednotlivými službami. Ja by som nechcel  prechádzať jednotlivé pripomienky. Mnohé z návrhov na zmeny presunov medzi pôsobnosťou územných úradov sa dajú akceptovať a myslím si, že aj budú akceptované, ale dôrazne by som chcel odmietnuť návrhy na vytváranie nových úradov, nových riaditeľstiev, pretože to ide proti zmyslu toho, že zužujeme a znižujeme počty riaditeľov, počty úradníkov, ktorí neslúžia priamo klientovi, takže súčasný počet  by som jednoznačne žiadal,  prosil a odporúčal zachovať a tam, kde je to opodstatnené, môže, samozrejme, dôjsť k jednotlivým presunom medzi jednotlivými územnými sídlami. Každé mesto, každý súčasný či nesúčasný okres má dostatok argumentov, prečo práve jeho mesto je na to najlepšie. To by sa naozaj dalo donekonečna argumentovať, jedni môžu argumentovať počtom nezamestnaných, druhí zas naopak počtom, ako úspešne znížili nezamestnanosť a ako to vedia robiť. Ale táto debata by asi nemala víťaza a nemala by konečného spravodlivého. Pri jednej veľmi často diskutovanej otázke by som sa pozastavil odhliadnuc od toho, alebo prejdem k vecnej podstate veci. Široko sa tu diskutovalo o Banskej Štiavnici a ako kontre Žiari nad Hronom. Ku všetkým argumentom, ktoré každé mesto, ako som povedal, môže prednášať na svoju podporu a obranu, tu je jeden špecifický prvok pri tomto sídle územného úradu. Národná rada v roku 2002 zákonom č. 100/2002 Z. z. prijala zákon o rozvoji a podpore Banskej Štiavnice a jej okolia, kde sa v § 1 ods. 1 hovorí, že „vláda bude vytvárať a podporovať rozvoj nových administratívnych kapacít v meste Banská Štiavnica“. My ako predkladatelia ustanovením sídla územného úradu do Banskej Štiavnice sme neurobili  nič iné, len sme rešpektovali  literu zákona. A myslím si, že keď Národná rada schváli zákon, je na to, aby sa rešpektoval a je ťažké sa na nás hnevať za to, že takýto zákon rešpektujeme. A pričom znova len podčiarknem, v žiadnom prípade  neplatia tie, musím povedať, demagogické argumenty, že niekto zo Žiaru nad Hronom bude dochádzať do Banskej Štiavnice. Nebude. Všetci budú dochádzať len tam, kde dochádzajú dnes, ba dokonca, samozrejme, bude našou snahou rozšíriť obslužné pracoviská a natiahnuť ich aj do miest, kde dnes ešte nie sú. Napríklad, keď hovoríme o tomto  území do Kremnice, aby sme priblížili túto štátnu správu čo najviac občanom. Takže ja ďakujem všetkým za konštruktívne pripomienky, naozaj tu zazneli mnohé, a poprosím Národnú radu, aby videla potrebu takéhoto skvalitnenia štátnej správy ako nástroj na ďalšie znižovanie nezamestnanosti a zlepšovanie služieb občanom, služieb zamestnanosti, a poprosím, aby to nevideli politicky, ale skutočne vecne, a poprosím o podporu tohto zákona. Ďakujem.